Lewens- en ongeskiktheidsdekking hoort bo-aan jou vakansie-doenlys - Solidariteit Finansiële Dienste (SF Dienste)
By EditorDefault Post 2 October 2021
Gegewe Suid-Afrika se beroerde padveiligheidsrekord oor die Kerstyd, is 'n styging in sterftes en ongeskiktheidsgevalle vir werkende mense ongelukkig 'n hartseer werklikheid oor dié tydperk.
Elke inkomsteverdiener behoort elk geval seker te maak hulle het voldoende doods- en ongeskiktheidsdekking.
As 'n inkomsteverdiener is dit jou verantwoordelikheid om seker te maak jou gesin is finansieel versorg as jy sou sterf. As jy ongeskik sou raak, is die bykomende finansiële las om in jou spesiale behoeftes as 'n gestremde sonder 'n inkomste te voorsien, iets wat dikwels onderskat word.
Hier is merklysie vir gemoedsrus:
As jy nié lewens- of ongeskiktheidsdekking het nie, kontak dadelik 'n finansiële adviseur. Dit is belangrik dat jy met die hulp van 'n finansiële raadgewer wat jy vertrou besluit oor hoeveel dekking jy nodig gaan hê omdat faktore soos die premie wat jy kan bekostig, hoeveel afhanklikes jy het, jou lewenstyl en hoeveel skuld jy het, jou besluit sal beïnvloed.
Maak seker jy het 'n begunstigdebenoemingsvorm vir jou lewenspolisse ingevul. As jy nie 'n begunstigde benoem het nie, sal die sterftevoordeel in jou boedel inbetaal word. Omdat jou bankrekenings met jou dood gevries word, beteken dit jou gesin sal 'n lang tyd moet wag voordat hulle die geld sal kry, en dan eers nadat die boedel alle skuld betaal het. As jy 'n begunstigde benoem het, sal die lewensversekeringsmaatskappy binne dae uitbetaal mits die nodige dokumente ingedien is en geen misdaad vermoed word nie.
Maak seker jy sterf nie sonder 'n testament nie. Dit sal eindelose en onnodige komplikasies veroorsaak vir diegene wat agterbly. As jy kinders het, dink mooi oor wie hulle moet versorg as jy en jou maat saam sou sterf. Hoewel dit 'n situasie is wat geen mens hom wil indink nie, is dit ook een van die belangrikste. Dié besluit het dikwels ook 'n invloed op wie jy as begunstigdes benoem.Kontak jou finansiële adviseur, jou prokureur, jou bank of jou lewensversekeraar vir raad. Om die proses te bespoedig, dink mooi oor wat jy in jou testament wil sê. Die onderstaande lys behoort jou ook daarmee te help.
Bron: https://finansies.solidariteit.co.za/lewens-en-ongeskiktheidsdekking-hoort-bo-aan-jou-vakansie-doenlys-2/